Verblyf in Knysna steeds skaars na brande | Netwerk24
Deur Eugene Gunning 23 Desember 2017 07:16
Dit gaan beter onder omstandighede, maar meer permanente woonplekke bly ’n kopseer. Dit is die boodskap van slagoffers van Knysna se verwoestende brand wat byna sewe maande gelede plaasgevind het.
Struan Law wat op ’n plaas by Belvidere saam met sy kinders gewoon het, sê die groot probleem is steeds verblyf.
Die huis waarin hulle gewoon het en al hul besittings is in die brand op 7 Junie verwoes.
“Voor die brand was verblyf reeds skaars. Nou is dit honderd maal erger. Dit lyk nie of daar lig in die tonnel is nie. Mense het kinders op skool en om die dorp te verlaat is nie ’n opsie nie. Baie van die mense is onder druk as gevolg van die spanning oor verblyf.”
Struan Law saam met sy hond, Dutamis, op 8 Junie vanjaar voor die murasie van sy huis in Belvidere in Knysna. Dit het die vorige aand afgebrand. Foto: Eugene Gunning
Hy en sy gesin moes onlangs tydelik na Sedgefield verhuis. Hul tydelike verblyf in Knysna was geoormerk vir vakansiegangers.
Hy sê mense het geleer om met die druk saam te leef.
Heidi Kidd, eggenoot van kapt. WP Kidd van die Knysna-polisie, sê hulle is gefrustreerd. Die afgelope ses maande het hulle in sewe verskillende plekke gewoon. “Ons is baie dankbaar vir die hulp, maar ons kan nie vestig nie.”
Hulle moes nou in Desember hul tydelike verblyf ontruim as gevolg van die feesseisoen.
“Ons is emosioneel uitgeput. Jy gaan maar aan met jou lewe en ’n mens maak die beste van die situasie.”
Ons is emosioneel uitgeput. Jy gaan maar aan met jou lewe en ’n mens maak die beste van die situasie.
Hulle het alles in die brand verloor.
Daar is ’n bietjie lig in die tonnel, want in Januarie sal hulle vir ’n langer termyn op ’n plek kan woon.
Quentin Haman, wat ook alles verloor het, sê die laaste twee maande gaan dit beter. Hy en sy ma het onlangs ’n meer permanente woonplek gekry.
Kerkinstansies en die Rotariërklub het hulle ook gehelp om gebruiksartikels te koop.
Ds. Eugene Barnard van die NG gemeente Knysna sê die mense het vrede gemaak met die ramp. Hulle sit skouer aan die wiel en is besig met die heropbou van Knysna.
Cody pronk met nuwe haredos